Bangor University

Bangor University (tidligere University of Wales, Bangor (UWB), en avdeling av University of Wales) ligger i Bangor i Gwynedd, Wales.

Det har pr. januar 2005 omkring 8000 studenter. I tillegg kommer en del studenter tilknyttet universitetet som deltar i et samarbeidsprosjekt med Mediterranean College i Athen.

Historie

Universitetet ble grunnlagt under navnet University College of North Wales den 18. oktober 1884. Det fikk sitt formelle charter året etter. Det opprinnelige lokalet var en gammel skysstasjon, som hadde god plass til de 58 studentene og de ti i staben. I 1911 flyttet universitetet til en ny og mye større bygning, som nå er den gamle delen av Main Arts Building. 

I 1967 holdt Maharishi Mahesh Yogi en forelesning om transcendental meditasjon. Under denne forelesningen fikk medlemmene av The Beatles vite at deres manager Brian Epstein var død.

I 1996 ble det walisiskspråklige universitetet Coleg Normal innlemmet.

Rangeringer 

Bangor University ble rangert som nummer 58 av 126 britiske universiteter på Complete University Guides liste for 2016 og som nummer 57 av 119 britiske universiteter på The Guardians 2016-liste.

THE World University Rankings 2014-2015 plasserte universitetet på plass 301-350 av de 500 beste universitetene i verden. I QS World University Rankings for 2014 rangerte universitetet som nummer 471-480 mens det ikke var å finne på Academic Ranking of World Universities (Shanghai-rankingen) for 2014.

Referanser 

Universiteter i Storbritannia
Gwynedd
Utdanningsinstitusjoner etablert i 1884
1884 i Storbritannia